Diari Oficial de la Generalitat Valenciana


Sumari del DOGV 2393, del 23-11-1994 (1994/833108)

DECRET 222/1994 de 8 de novembre, del Govern Valencià, pel qual es crea la Comissió de Seguiment del Programa Econòmic Valencià 1994-1999 (PEV-3).
--------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/11/08/222/dof/vci/html**

### Dades del document

Número de DOGV
:   2393

Data del DOGV
:   23-11-1994

Secció del DOGV
:   DISPOSICIONS GENERALS

Número del document
:   1994/833108


Data del document
:   08-11-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 222/1994, de 8 de novembre, del Govern Valencià, pel qual es crea la Comissió de Seguiment del Programa Econòmic Valencià 1994-1999 (PEV-3). El Programa Econòmic Valencià 1994-1999 (PEV-3) defineix les línies bàsiques d'actuació de la Generalitat Valenciana per als pròxims sis anys i s'ha considerat en la seua elaboració les aportacions dels diferents agents econòmics i socials.   
La voluntat de recollir aquestes aportacions per part de la Generalitat Valenciana, i l'interès de les organitzacions més representatives d'empresaris i treballadors a participar en la definició de les prioritats de la política autonòmica, donà lloc a l'acord sobre els programes del PEV-3 obtingut entre la Confederació Interprovincial d'Empresaris de la Regió Valenciana (CIERVAL), la Unió General de Treballadors del País Valencià (UGT-PV), Comissions Obreres del País Valencià (CC.OO-PV) i el Govern Valencià.  
La definició de les línies prioritàries d'actuació per al període de vigència del PEV-3, fruit del compromís establert amb els principals agents econòmics i socials, impliquen necessàriament l'establiment de mecanismes de control i seguiment de la programació econòmica acordada. És per això que, després de l'acord obtingut, cal continuar el diàleg mantingut al llarg de l'elaboració del PEV-3 mitjançant la creació de la Comissió de Seguiment del PEV-3, com a instrument al servei de les parts que han arribat a l'acord esmentat i per desenvolupar al mateix temps els continguts d'aquest programa.  
Per tot això, a proposta del conseller d'Economia i Hisenda i amb la deliberació prèvia del Govern Valencià, en la reunió del dia 8 de novembre de 1994,  
DECRETE:  
Article primer  
La participació prevista en el Programa Econòmic Valencià 1994-1999 per als agents econòmics i socials signants es durà a terme a través de la Comissió de Seguiment del PEV-3.  
Article segon  
La Comissió de Seguiment del PEV-3 estarà composta per sis membres en representació del Govern Valencià, tres en representació de la UGT-PV, tres en representació de CC.OO-PV i sis en representació de la CIERVAL.  
Article tercer  
1. El Govern Valencià estarà representat pel conseller d'Economia i Hisenda com a president de la Comissió, el director general d'Economia, el director general de Pressupostos, el director general de Formació i Inserció Professional, el director general d'Ocupació i Cooperació i el director general d'Indústria i Energia. A més a més, el president de la comissió podrà convocar aquelles persones que, pels seus coneixements o càrrecs, puguen fer-hi aportacions.  
2. Els representats de la UGT-PV, de CC.OO-PV i de la CIERVAL els designaran les organitzacions corresponents d'acord amb les vies que estatutàriament tinguen previstes.  
Article quart  
La Comissió de Seguiment del PEV-3 es reunirà, amb convocatòria prèvia del seu president, almenys una vegada dins de cada semestre natural i quan ho sol·licite raonadament alguna de les parts que la componen.  
La convocatòria amb l'ordre del dia de cada reunió haurà de ser notificada als membres de la comissió amb una antelació mínima de quarant-vuit hores, tret de casos d'urgència.  
Article cinquè  
Els distints departaments de la Generalitat Valenciana posaran a disposició de la Comissió de Seguiment del PEV-3 qualsevol informació que siga necessària per al desenvolupament de les funcions que li són assignades, a requeriment del president seu o de la Direcció General d'Economia.  
Article sisè  
Farà de secretari de la Comissió de Seguiment del PEV-3, amb veu i sense vot, el cap del Servei d'Anàlisi, Avaluació i Programació Econòmica de la Direcció General d'Economia, de la Conselleria d'Economia i Hisenda.  
Article setè  
El conseller d'Economia i Hisenda donarà compte al Govern Valencià de la tasca desenvolupada per la Comissió de Seguiment del PEV-3 i les comissions delegades.  
DISPOSICIONS FINALS  
Primera  
Queda autoritzat el conseller d'Economia i Hisenda per a dictar les disposicions que escaiguen per al desplegament d'aquest decret.  
Segona  
Aquest decret vigirà el mateix dia de la publicació en el Diari Oficial de la Generalitat Valenciana.  
València, 8 de novembre de 1994  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI